Tbajlenxi jlu,
xiꞌ Jesús tuj txꞌotxꞌ Judey cyucꞌix ke t-xnakꞌtzben,
ex axtzun o ten cyucꞌil,
ex in che byantok xjal tuꞌn tuj aꞌ.
Ax icx te Juan in che byantok xjal tuꞌn tuj jun lugar Enón tbi,
nikayin ttxlaj lugar Salim,
porque attok nim aꞌ tuj Enón,
ex ke xjal in che ultok tucꞌil tuꞌn cybyan tuj aꞌ.
Porque naꞌnxtok tocx kꞌoꞌn Juan tuj pres.
Jawtzun jun yol cyxol ke t-xnakꞌtzben Juan cyucꞌil ke xjal judiy tiꞌj ju txꞌajbil te tcyakil tzaꞌn tten tuꞌn t-sakix ic tzaꞌnx in tmaꞌn cyley.
E ultzun tucꞌil Juan ex xi cymaꞌn te:
—Xnakꞌtzal,
aju o ten tucꞌila jlajxi nima Jordán,
aju tzaj tmaꞌna keye,
lu in che byan xjal tuꞌn,
ex cycyakil xjal in cheꞌx tucꞌil.
Tzaj ttzakꞌweꞌn Juan:
—Mintiꞌ jun jacu tcꞌam jun xjal,
ka mya tuꞌn Dios in tzaj tkꞌoꞌn te.
Ax keye testiw wiꞌje,
ex o cybiye ju yol xi nmaꞌne:
Myawe kin aju Crist aju at toclen tuꞌn Dios,
nok oꞌcx ma chin tzaj samaꞌne tuꞌn ncub neje twitz,
nchitzune.
Oc toc jun mejebleꞌn,
aju xinak tcub xuꞌj ttxlaj,
atzunte chmilbajju;
atzunju tamiw chmilbaj tcub ttxlaj ex in bin tiꞌj tyol chmilbaj,
nimxix in tzalaj tiꞌj tyol chmilbaj;
cyjaꞌtzun tten nimxix in chin tzalaje tiꞌj jlu.
Cyjaꞌtzun ilxix tiꞌj tuꞌn tten mas toclen,
atzun weye tuꞌn tten nok chꞌin woclene.
Aju tzajni tuj cyaꞌj at toclen cyibaj cycyakil;
atzunju tcub twitz txꞌotxꞌ,
ax tcubte twitz txꞌotxꞌ ex in yolin tiꞌj ju te twitz txꞌotxꞌ;
aju tzajni tuj cyaꞌj at toclen tibaj tcyakil.
Aju o til ex o tbi,
atzunju in tzaj tchicꞌbaꞌn;
pero mi aꞌl jun in xi tocslaꞌn aju tyol.
Pero ka at jun xjal ma txi tocslaꞌn aju tyol,
in tcyuwsaꞌn ka ate Dios axix toc tyol.
Porque aju ma tzaj samaꞌn tuꞌn Dios,
atzunju in yolin tiꞌj tyol Dios;
porque te Dios mya maloꞌn T-xew in tzaj tkꞌoꞌn.
Ate Dios Mambaj cꞌujlaꞌn Tcꞌwaꞌl tuꞌn,
ex o tzaj tkꞌoꞌn Mambaj tcyakil tuj tkꞌab Tcꞌwaꞌl.
Alcye ma tzꞌocslan tiꞌj Tcꞌwaꞌl Dios,
at tchwinklal te jumajx;
atzunju tcꞌiꞌ tzꞌocslan tiꞌj Tcꞌwaꞌl Dios,
mlayx ten tchwinklal,
nok oꞌcx cbel jun tcastiw maꞌxix tuꞌn Dios.